Frederiksberg kirke

Frederiksberg kirke er en rokokkoinspirert kirke som ligger på Frederiksberg ved København.

Kirken er tegnet av den franske arkitekten Felix Dusart for den protestantiske menigheten i Ny-Hollænderbyen og oppført i perioden 1732–34. Den ble innviet 6. januar 1734 av Sjællands biskop Christen Worm og til stede var blant andre Christian VI og kronprinsen, den senere Frederik V. 

Frederiksberg kirke er en åttekantet kirke med pyramidetak og spir. Taket var opprinnelig tekket av tegl, men ble skiftet ut med skifer i 1876.

Kirkerommet er oktogonalt og har trepulpiturer båret av åtte søyler. Alteret er plassert i østlig retning. Kirkens altermaleri fremstiller nattverden og er et verk av C.W. Eckersberg. Maleriet ble hengt opp i 1841.

Kirkens første orgel er fra 1754 og ble bygget av Hartvig Jochum Müller. Den første organisten i kirken var Joachim Conrad Oehlenschläger, Adam Oehlenschlägers far. Dagens orgel er et Marcussenorgel fra 1947.

I tilknytning til kirken ligger Frederiksberg Ældre Kirkegård som kan dateres tilbake til 1732. Mange kjente personer ligger begravet på kirkegården, deriblant Sigbjørn Obstfelder.

Kirken har trolig hatt innflytelse på utforming av Sør-Fron kirke.Skrondal, Silje (1999): Sør-Fron kirke. Et forsøk på å beskrive sammenhengen mellom protestantisk kirkearkitektur, teologi og liturgi. Hovedoppgave - Universitetet i Oslo, 1999

 Kilder 
 Kirkens historie 
 Frederiksberg kirke hos Den store danske 
 Kirkehistorie.dk om Frederiksberg kirke 
 Niels Peter Stilling: Danmarks kirker, Politikens Forlag A/S, 2000, ISBN 87-567-6059-0

 Eksterne lenker 


Kategori:Kirker på Sjælland
Kategori:Byggverk i Frederiksberg
Kategori:Kirker i Københavns stift
Kategori:Kirker fra 1734
Kategori:Danske kirker fra 1730-årene
Kategori:Oktogonale bygninger